Yesu Gbenɔ ɔ Kaimi—“Nyɛɛ Pee Enɛ ɔ Nɛ Nyɛ Kɛ Kai Mi” | Kase\nKANE NGƐ Afrikaans Albanian Amharic Arabic Argentina Mumuihi A Gbi Armenian Aymara Azerbaijani Azerbaijani (Cyrillic) Bicol Brazil Mumuihi A Gbi Bulgarian Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Colombia Mumuihi A Gbi Croatian Czech Dangme Danish Dutch Efik English Estonian Ewe Finnish French Ga Georgian German Greek Greenlandic Guarani Haitian Creole Hiligaynon Hungarian Icelandic Igbo Iloko Indonesian Italian Italy Mumuihi A Gbi Japan Mumuihi A Gbi Japanese Kazakh Kikuyu Kinyarwanda Kirghiz Kirundi Korean Kwangali Kwanyama Latvian Lingala Lithuanian Luo Malagasy Malay Maltese Mexico Mumuihi A Gbi Myanmar Ndebele Ndonga Nepali Ngabere Norwegian Nzema Oromo Pangasinan Polish Portuguese Quechua (Ayacucho) Quechua (Bolivia) Romanian Russia Mumuihi A Gbi Russian Sepedi Serbian Serbian (Roman) Sesotho (Lesotho) Setswana Shona Sinhala Slovak Slovenian Spania Sranantongo Swahili Swati Swedish Tagalog Tahitian Thai Tigrinya Tsonga Turkish Twi Ukrainian Uruund Uzbek Venda Vietnamese Waray-Waray Wayuunaiki Wolaita Xhosa Yoruba Zulu\n‘E na si, nɛ e ku abolo ɔ mi, nɛ e de ke, enɛ ɔ ji ye nɔmlɔtso nɛ a kɛ ha ngɛ nyɛ he. Nyɛɛ pee enɛ ɔ nɛ nyɛ kɛ kai mi.’—1 KOR. 11:24.\nMɛni blɔ nɔ wa guu kɛ leɔ be nɛ e sa kaa waa ye Kaimi ɔ?\nAbolo ɔ kɛ wai ɔ nɛ a kɛ yeɔ Nyɔmtsɛ ɔ Gbɔkuɛ Niye Ní ɔ daa si kɛ ha mɛni?\nKe wa hɛ kɛ nɔ fɔmi ji wa maa ya hiɔwe jio, wa hɛ kɛ nɔ fɔmi ji wa maa hi zugba a nɔ jio, mɛni heje nɛ e he hia kaa waa ya Kaimi ɔ?\n1, 2. Eko ɔ, benɛ Yesu kɛ e bɔfo ɔmɛ yaa Yerusalem nɔ́ nɛ ji nyagbe nɔ́ ɔ, mɛni e bɔfo ɔmɛ a ti ni komɛ susu?\n‘AMLƆ nɛ ɔ, hiɔwe tsɔ, nɛ wa na kaa nyɔhiɔ ɔ je. Eko ɔ, hiɛ nyɔ mi ɔ, buli nɛ a ngɛ Yerusalem ɔ na nyɔhiɔ ehe ɔ. Sanhedribi ɔmɛ le kaa nyɔhiɔ ɔ je, enɛ ɔ he ɔ, a fia adafi kaa nyɔhiɔ ehe, nɛ ji Nisan ɔ je. Lɔɔ se ɔ, a slɛ la kɛ bɔ nihi amaniɛ aloo a tsɔ tsɔli nɛ a ya bɔ nihi amaniɛ kaa Nisan nyɔhiɔ ɔ je. Wɔ hu wa nu he. Ngɛ anɔkuale mi ɔ, Yesu maa suɔ kaa e pue Yerusalem blɔ konɛ e ya su lejɛ ɔ loko e su Hetsɔmi ɔ yemi be.’\n2 Eko ɔ, benɛ Yesu kɛ e bɔfo ɔmɛ yaa Yerusalem nɔ́ nɛ ji nyagbe nɔ́ ɔ, kikɛ ji bɔnɛ a ti ni komɛ susu. Jamɛ a be ɔ mi ɔ, a ngɛ Perea, ngɛ Yordan Pa a se. (Mat. 19:1; 20:17, 29; Mar. 10:1, 32, 46) Ke Yudabi ɔmɛ ná le be nɛ Nisan nyɔhiɔ ɔ je pɛ, a le kaa ngɛ ligbi 13 se ɔ, a maa ye Hetsɔmi ɔ. Enɛ ɔ maa ba ngɛ Nisan 14 ɔ nɔ.\n3. Mɛni heje nɛ Kristofoli suɔ nɛ a le be nɛ a kɛ yeɔ Hetsɔmi ɔ?\n3 Wa maa ye Nyɔmtsɛ ɔ Gbɔkuɛ Niye Ní ɔ ngɛ April 14, 2014 benɛ pu nɔ si. Jamɛ a be ɔ kɛ be nɛ a yeɔ Hetsɔmi ɔ kɔ. Jamɛ a ligbi ɔ maa pee ligbi klɛdɛɛ kɛ ha anɔkuale Kristofoli kɛ nihi nɛ a bua jɔ anɔkuale ɔ he ɔ. Mɛni heje? Wa kaneɔ ngɛ 1 Korintobi 11:23-25 ɔ ke: ‘Nyɔmtsɛ Yesu ɔ, jamɛ a nyɔ ɔ mi nɔuu nɛ a tsɔɔ e se blɔ ɔ, e kɛ̃ abolo, nɛ e na si, nɛ e ku mi, nɛ e de ke, “Enɛ ɔ ji ye nɔmlɔtso nɛ a kɛ ha ngɛ nyɛ he. Nyɛɛ pee enɛ ɔ nɛ nyɛ kɛ kai mi.” Jã nɔuu e wo kplu ɔ hu benɛ a ye ní ɔ ta a, nɛ e de ke, “Kplu nɛ ɔ ji Mawu somi he ɔ nɛ a kɛ ye muɔ sɔu nya. Nyɛɛ pee enɛ ɔ, be tsuaa be nɛ nyɛ maa nu ɔ, nɛ nyɛ kɛ kai mi.”’\n4. (a) Eko ɔ, mɛni sanehi o ma bi kɛ kɔ Kaimi ɔ he? (b) Daa jeha a, mɛni blɔ nɔ wa guu kɛ leɔ be nɛ e sa kaa waa ye Kaimi ɔ? (Hyɛ daka nɛ ji, “Jeha 2014 Kaimi ɔ.”)\n4 Yesu gbenɔ ɔ kaimi ɔ pɛ ji gbijlɔ nɛ Yesu fã e se nyɛɛli ɔmɛ kaa a ye daa jeha. Atsinyɛ jemi ko be he kaa o maa ya eko. Loko e maa su jamɛ a be ɔ, e sa nɛ o bi o he ke: ‘Kɛ e sa kaa ma dla ye he kɛ ha jamɛ a gbɔkuɛ ɔ ha kɛɛ? Mɛni ji níhi nɛ a kɛ ma tsu ní ngɛ Kaimi ɔ sisi? Mɛni blɔ nɔ a maa gu kɛ ye Kaimi ɔ? Mɛni se ma ná ngɛ Kaimi ɔ kɛ níhi nɛ a kɛ ma tsu ní ngɛ Kaimi ɔ sisi ɔ he?’\nABOLO Ɔ KƐ WAI Ɔ\n5. Mɛni Yesu de bɔfo ɔmɛ kaa a ya dla kɛ to lɛ kɛ ha a nyagbe Hetsɔmi ɔ?\n5 Benɛ Yesu de e bɔfo ɔmɛ kaa a ya dla tsu ko mi kɛ ha Hetsɔmi ɔ yemi ɔ, e de we mɛ kaa a ya dla tsu ɔ mi kɛ̃tsɛɛ. Mohu ɔ, eko ɔ, e suɔ nɛ a ya hla tsu nɛ mi tsɔ, nɛ e mi kle bɔnɛ sa kɛ ha e kɛ e kaseli ɔmɛ. (Kane Marko 14:12-16.) Jehanɛ se hu ɔ, e suɔ nɛ bɔfo ɔmɛ nɛ a to abolo nɛ masa be mi, wai, kɛ ní kpahi nɛ he maa hia a he blɔ nya. Benɛ a ye Hetsɔmi ɔ ta a, Yesu tu abolo ɔ kɛ wai ɔ he munyu.\n6. (a) Benɛ Yesu kɛ e bɔfo ɔmɛ ye Hetsɔmi ɔ ta a, mɛni Yesu de kɛ kɔ abolo ɔ he? (b) Mɛni abolo a kɛ yeɔ Kaimi ɔ?\n6 Bɔfo Mateo piɛɛ Yesu kɛ e bɔfo ɔmɛ a he. Enɛ ɔ he ɔ, e ngma ke: “Yesu kɛ̃ abolo nɛ e gbaa nɔ nɛ e ku mi, nɛ e ngɔ ha e kaseli ɔmɛ nɛ e ke, ‘Nyɛ he nɛ nyɛɛ ye!’” (Mat. 26:26) Masa be jamɛ a “abolo ɔ” mi. Lɔɔ eko nɛ a kɛ ye Hetsɔmi ɔ nɛ. (2 Mose 12:8; 5 Mose 16:3) Blodo mamu kɛ nyu nɛ a kɛ pee abolo ɔ nɛ. Masa kɛ ngo piɛɛ we he. Akɛnɛ masa be mi heje ɔ, abolo ɔ be nyɛe ma fu. E he waa, nɛ e kuɔ kpeikpei. Mwɔnɛ ɔ, eko ɔ, loko e maa su ligbi nɛ a maa ye Kaimi ɔ, asafo mi nikɔtɔma amɛ ma de nɔ ko konɛ e pee abolo nɛ ɔ eko ha mɛ. E sa nɛ a ngɔ blodo mamu kɛ nyu kɛ pee. A ngɔ nu bɔɔ kɛ wo tsesi nɛ a kɛ maa sã a mi. Ke blodo mamu be ɔ, nyɛ ma nyɛ maa ngɔ omɔ, aloo blɛfo mamu kɛ pee.\n7. Mɛni wai Yesu kɛ tsu ní ngɛ Nyɔmtsɛ ɔ Gbɔkuɛ Niye Ní ɔ sisi? Mwɔnɛ ɔ, mɛni wai waa kɛ ma nyɛ maa ye Kaimi ɔ?\n7 Mateo tsa nɔ nɛ e de ke: ‘Yesu wo kplu ɔ, nɛ e na Mawu si, nɛ e ngɔ ha mɛ, nɛ e ke, “Nyɛ tsuo nyɛɛ nu.”’ (Mat. 26:27, 28) Wai tsutsu lɛ ngɛ kplu nɛ Yesu wo ɔ mi ɔ nɛ. (Tsa pi wai ehe mi nyu nɛ a nga, ejakaa wai kpami be be momoomo.) Wai piɛɛ we níhi nɛ Israelbi ɔmɛ kɛ ye kekleekle Hetsɔmi ɔ ngɛ Egipt ɔ he. Se Yesu de we ke tɔmi ngɛ he kaa a kɛ wai maa ye Hetsɔmi ɔ. E ngɔ wai ɔ eko po kɛ tsu ní ngɛ Nyɔmtsɛ ɔ Gbɔkuɛ Niye Ní ɔ sisi. Enɛ ɔ he ɔ, mwɔnɛ ɔ, Kristofoli kɛ wai tsuɔ ní ngɛ Kaimi ɔ yemi mi. Mɛni wai e sa kaa a kɛ ye Kaimi ɔ? E sɛ nɛ a ngɔ nɔ́ ko kɛ futu wai nɛ a kɛ maa ye Kaimi ɔ, ejakaa e he hia we nɛ a kɛ nɔ́ ko nɛ futu Yesu muɔ ɔ loko e pee nɔ́ nɛ hi kɛ pi si. E sa nɛ e pee wai tsutsu ngmingmiingmi, nɛ a kɛ sikli aloo tsopa kpa ko futuu we lɛ.\nNƆ́ NƐ ABOLO Ɔ KƐ WAI Ɔ DAA SI KƐ HA\n8. Mɛni heje nɛ Kristofoli suɔ nɛ a le nɔ́ nɛ abolo ɔ kɛ wai ɔ tsɔɔ ɔ?\n8 Bɔfo Paulo tsɔɔ heii kaa pi Yesu bɔfo ɔmɛ pɛ nɛ e sa kaa a ya nɔ nɛ a ye Nyɔmtsɛ ɔ Gbɔkuɛ Niye Ní ɔ, mohu ɔ, e sa kaa Kristofoli tsuo nɛ a pee jã. Paulo ngma ya ha e nyɛmimɛ Kristofoli nɛ a hi Korinto ɔ ke: ‘Nɔ́ nɛ i ná kɛ je Nyɔmtsɛ ɔ dɛ mi ɔ, lɔɔ nɛ i kɛ ha nyɛ ɔ nɛ, kaa Nyɔmtsɛ Yesu kɛ̃ abolo, nɛ e na si, nɛ e ku mi, nɛ e de ke, “Enɛ ɔ ji ye nɔmlɔtso nɛ a kɛ ha ngɛ nyɛ he. Nyɛɛ pee enɛ ɔ nɛ nyɛ kɛ kai mi.”’ (1 Kor. 11:23, 24) Enɛ ɔ he ɔ, Kristofoli nɛ a ngɛ mwɔnɛ ɔ yeɔ Kaimi ɔ si kake daa jeha. A suɔ nɛ a le nɔ́ nɛ abolo ɔ kɛ wai ɔ tsɔɔ.\n9. Mɛni hemi kɛ yemi nɛ dɛ nihi hɛɛ ngɛ abolo ɔ nɛ Yesu kɛ tsu ní ɔ he?\n9 Sɔlemi yali komɛ tsɔɔ kaa akɛnɛ Yesu de ke: “Enɛ ɔ ji ye nɔmlɔtso” ɔ heje ɔ, a he ye kaa abolo ɔ tsake ngɛ nyakpɛ blɔ nɔ kɛ pee Yesu helo nitsɛnitsɛ. Se pi jã ji sane ɔ. * Yesu nɔmlɔtso ɔ kɛ abolo nɛ masa be mi ɔ tsuo ngɛ, nɛ e bɔfo anɔkualetsɛmɛ ɔmɛ na. Lɔɔ he ɔ, e ngɛ heii kaa Yesu ngɔ níhi kɛ ngɛ níhi a he toe kaa bɔnɛ e pɔɔ peemi ɔ.—Yoh. 2:19-21; 4:13, 14; 10:7; 15:1.\n10. Abolo nɛ a kɛ yeɔ Nyɔmtsɛ ɔ Gbɔkuɛ Niye Ní ɔ daa si kɛ ha mɛni?\n10 Abolo ɔ nɛ bɔfo ɔmɛ na kɛ a hɛngmɛ nɛ a ye ɔ daa si kɛ ha Yesu nɔmlɔtso ɔ. Be ko nɛ be ɔ, anɔkuale Kristofoli susu kaa abolo ɔ daa si kɛ ha Kristofoli nɛ a pɔ mɛ nu ɔ. Baiblo ɔ tsɛɛ mɛ ke “Kristo nɔmlɔtso.” A susu jã, ejakaa Yesu ku abolo ɔ mi fuu, se lɛɛ lɛɛ a ku we e wu ko mi. (Efe. 4:12; Rom. 12:4, 5; 1 Kor. 10:16, 17; 12:27) Se pee se ɔ, a ba nu sisi kaa abolo ɔ daa si kɛ ha Yesu nɔmlɔtso ɔ nitsɛnitsɛ. Behi fuu ɔ, Ngmami ɔ tsɔɔ bɔnɛ Yesu “na nɔ́ ngɛ helo mi” ha. A sɛu lɛ. Enɛ ɔ he ɔ, abolo nɛ a kɛ ye Nyɔmtsɛ ɔ Gbɔkuɛ Niye Ní ɔ daa si kɛ ha Yesu nɔmlɔtso nitsɛnitsɛ nɛ e kɛ “tloo wa he yayami ɔmɛ” ɔ. —1 Pet. 2:21-24; 4:1; Yoh. 19:33-36; Heb. 10:5-7.\n11, 12. (a) Mɛni Yesu de kɛ kɔ wai ɔ he? (b) Mɛni wai ɔ nɛ a kɛ ye Nyɔmtsɛ ɔ Gbɔkuɛ Niye Ní ɔ daa si kɛ ha?\n11 Akɛnɛ wa le nɔ́ nɛ abolo ɔ daa si kɛ ha heje ɔ, wa le nɔ́ nɛ wai ɔ hu nɛ Yesu tu he munyu pee se ɔ daa si kɛ ha. Wa kaneɔ ke: “Jã nɔuu e wo kplu ɔ hu benɛ a ye ní ɔ ta a, nɛ e de ke, ‘Kplu nɛ ɔ ji Mawu somi he ɔ nɛ a kɛ ye muɔ sɔu nya.’” (1 Kor. 11:25) A ngma ngɛ Baiblo sisi tsɔɔmihi fuu a mi kaa bɔnɛ Robert Young hu ngma ngɛ e Baiblo ɔ mi ɔ. E ngma ke: “Kplu nɛ ɔ ji somi ehe ɔ ngɛ ye muɔ ɔ mi.” (Wɔ nɛ wa ma e fã ko nɔ mi.) Anɛ kplu ɔ nitsɛnitsɛ ji nɔ́ nɛ Yesu kɛ sɔu somi ɔ nya a lo? Ohoo. Wai nɛ ngɛ “kplu” ɔ mi ɔ he munyu Yesu tu ɔ nɛ. Yesu tsɔɔ kaa wai ɔ daa si kɛ ha mɛni? E tsɔɔ kaa wai ɔ daa si kɛ ha e muɔ nɛ e kɛ maa sã afɔle ɔ.\n12 Ngɛ Sane Kpakpa a nɛ Marko ngma a mi ɔ, e tsɔɔ kaa Yesu de ke: “Ye muɔ nɛ a ngɔ pue si ha nihi babauu nɛ a kɛ sɔu Mawu somi ɔ nya ji nɛ ɔ nɛ.” (Mar. 14:24) Niinɛ, a ‘plɛ Yesu muɔ ngɔ pue si ha nihi fuu, konɛ a ngɔ a he yayamihi ngɔ pa mɛ.’ (Mat. 26:28) Enɛ ɔ he ɔ, e da blɔ kaa wai tsutsu ɔ daa si kɛ ha Yesu muɔ ɔ nitsɛnitsɛ. Kɛ gu Yesu muɔ ɔ nɔ ɔ, Mawu ma nyɛ ma kpɔ̃ wɔ konɛ e “ngɔ wa he yayami ɔmɛ ngɔ pa wɔ.”—Kane Efesobi 1:7.\nYesu bɔfo ɔmɛ nu wai ɔ nɛ daa si kɛ ha Yesu muɔ nɛ́ a kɛ sɔu somi ɔ nya a (Hyɛ kuku 11, 12)\nBLƆ NƆ NƐ WA GUU KƐ KAIƆ KRISTO GBENƆ Ɔ\n13. Daa jeha a, kɛ a yeɔ Kristo gbenɔ ɔ Kaimi ɔ ha kɛɛ?\n13 Ke enɛ ɔ ji kekleekle be nɛ o kɛ Yehowa Odasefoli maa ya Kaimi ɔ, mɛni ji níhi nɛ e sa kaa o hyɛ blɔ kaa o maa na? Wa maa ye Kaimi ɔ ngɛ he ko nɛ tsɔ nɛ e kle bɔnɛ sa. Nɔ tsuaa nɔ ma ná sɛ̃ maa hi nɔ, nɛ e bua maa jɔ ní peemi ɔ he. Eko ɔ, a kɛ mɔmɔhi ma dla he nɛ a maa ye Kaimi ɔ ngɛ ɔ. A be lejɛ ɔ dlae kɛ̃tsɛɛ konɛ e ko je nihi a juɛmi ngɛ Kaimi ɔ nɔ. Asafo mi nɔkɔtɔma ko nɛ e le ní tsɔɔmi wawɛɛ maa tu munyu. E maa tsɔɔ wɔ nɔ́ nɛ Baiblo ɔ de kɛ kɔ Nyɔmtsɛ ɔ Gbɔkuɛ Niye Ní ɔ he. E maa je bumi mi kɛ tu munyu, nɛ e maa tu munyu ɔ nɛ nɔ tsuaa nɔ maa nu sisi. E maa ye bua wɔ tsuo konɛ wa bua nɛ jɔ nɔ́ nɛ Kristo pee kɛ ha wɔ ɔ he. Kristo gbo kɛ kpɔ̃ wɔ konɛ wa ná wami. (Kane Romabi 5:8-10.) Munyu tulɔ ɔ maa tsɔɔ hɛ kɛ nɔ fɔmi ekpaekpahi enyɔ nɛ Baiblo ɔ tu he munyu kaa Kristofoli ma ná.\n14. Ke a ngɛ Kaimi ɔ yemi he munyu ɔ tue ɔ, mɛni hɛ kɛ nɔ fɔmi enyɔ he munyu a tuɔ?\n14 Hɛ kɛ nɔ fɔmi ɔ kake ji, ni komɛ ma ya piɛɛ Kristo he kɛ ye matsɛ ngɛ hiɔwe. Nihi bɔɔ ko pɛ nɛ a ngɛ hɛ kɛ nɔ fɔmi nɛ ɔ. A kpɛti ni komɛ ji Yesu bɔfo anɔkualetsɛmɛ ɔmɛ. (Luka 12:32; 22:19, 20; Kpoj. 14:1) Hɛ kɛ nɔ fɔmi enyɔne ɔ ngɛ kɛ ha Kristofoli babauu nɛ a ngɛ wa be nɛ ɔ mi nɛ a yeɔ anɔkuale ɔ. A ngɛ hɛ kɛ nɔ fɔmi kaa a maa hi si kɛ ya neneene ngɛ paradeiso mi ngɛ zugba a nɔ. Jamɛ a be ɔ mi ɔ, a maa pee Mawu suɔmi nya ní ngɛ zugba a nɔ kaa bɔnɛ a peeɔ ngɛ hiɔwe ɔ. Kɛ je blema tɔɔ nɛ Kristofoli sɔleɔ konɛ Mawu nɛ ha nɛ a pee e suɔmi nya ní ngɛ zugba a nɔ. (Mat. 6:10) Ngmami ɔ tsɔɔ kaa nihi ma ná jɔɔmihi nɛ ngɛ nyakpɛ kɛ bua jɔmi kɛ ya neneene.—Yes. 11:6-9; 35:5, 6; 65:21-23.\n15, 16. Ke a ngɛ Nyɔmtsɛ ɔ Gbɔkuɛ Niye Ní ɔ yee ɔ, mɛni a kɛ abolo ɔ peeɔ?\n15 Ke munyu tulɔ ɔ kɛ e munyu ɔ ma nyagbe ɔ, e maa tsɔɔ kaa be su nɛ wa maa pee nɔ́ nɛ Yesu pee benɛ e kɛ e bɔfo ɔmɛ ye Nyɔmtsɛ ɔ Gbɔkuɛ Niye Ní ɔ. Kaa bɔnɛ wa de kɛ sɛ hlami ɔ, a kɛ abolo nɛ masa be mi kɛ wai ma tsu ní ngɛ Kaimi ɔ sisi. Eko ɔ, a kɛ ní enyɔ nɛ ɔmɛ maa ma okplɔɔ nɔ ngɛ munyu tulɔ ɔ kasa nya. E maa kane ngmami ko kɛ tsɔɔ nɔ́ nɛ Yesu de ngɛ abolo ɔ he, kɛ nɔ́ nɛ e kɛ abolo ɔ pee. Kaa nɔ hyɛmi nɔ́ ɔ, eko ɔ, e maa kane nɔ́ nɛ Mateo ngma a. E ngma ke: “Yesu kɛ̃ abolo nɛ e gbaa nɔ nɛ e ku mi, nɛ e ngɔ ha e kaseli ɔmɛ nɛ e ke, ‘Nyɛ he nɛ nyɛɛ ye! Enɛ ɔ ji ye nɔmlɔ tso ɔ!’” (Mat. 26:26) Yesu ku abolo nɛ masa be mi ɔ mi nɛ e ngɔ ha e bɔfo ɔmɛ. Ngɛ Kaimi ɔ nɛ a maa ye ngɛ April 14 ɔ nɔ ɔ, o maa na abolo nɛ masa be mi nɛ a ku mi ngɔ wo plɛɛtehi a mi.\n16 A kɛ abolo ɔ maa be ngɛ nɔ tsuaa nɔ nɛ ngɛ Kaimi ɔ sisi ɔ hɛ mi. A kɛ plɛɛtehi fuu ma tsu ní konɛ a nyɛ nɛ a gbe nya mla. A be kusumi nɔ́ klɛdɛɛ ko pee ngɛ Kaimi ɔ sisi. A maa sɔle kpiti. Ke a sɔle ta a, a kɛ plɛɛte ɔmɛ kɛ a mi abolo ɔmɛ maa be ngɛ nɔ tsuaa nɔ hɛ mi. A maa to enɛ ɔ he blɔ nya saminya. Eko ɔ, nihi bɔɔ ko pɛ nɛ a maa ye abolo ɔ, aloo eko ɔ, nɔ ko po be eko yee ngɛ nyɛ asafo ɔ mi kaa bɔnɛ e ba ngɛ asafohi fuu a mi ngɛ jeha 2013 ɔ mi ɔ.\n17. Ke a ngɛ Nyɔmtsɛ ɔ Gbɔkuɛ Niye Ní ɔ yee ɔ, mɛni a kɛ wai ɔ peeɔ nɛ e kɛ nɔ́ nɛ Yesu pee ɔ sɔ?\n17 Lɔɔ se ɔ, munyu tulɔ ɔ maa kane ngmami ko kɛ tsɔɔ nɔ́ nɛ Yesu kɛ wai ɔ pee: ‘Yesu wo kplu ɔ, nɛ e na Mawu si, nɛ e ngɔ ha mɛ, nɛ e ke, “Nyɛ tsuo nyɛɛ nu. Enɛ ɔ ji ye muɔ nɛ a kɛ sɔu Mawu somi ɔ nya. A plɛ ye muɔ ɔ ngɔ pue si ha nihi fuu, konɛ a ngɔ a he yayamihi ngɔ pa mɛ.”’ (Mat. 26:27, 28) A maa nyɛɛ blɔ tsɔɔmi nɛ Yesu kɛ ha a se, enɛ ɔ he ɔ, a maa sɔle ekohu. Ke a sɔle ta a, a maa ngɔ ‘kplu ɔmɛ’ kɛ a mi wai tsutsu ɔ kɛ be ngɛ nɔ tsuaa nɔ nɛ ngɛ Kaimi ɔ sisi ɔ hɛ mi.\n18. Ke nɔ ko maa ye abolo ɔ eko nɛ e maa nu wai hu eko jio, e be eko yee nɛ e be eko nue jio, mɛni heje nɛ e he hia nɛ e ya Kaimi ɔ sisi?\n18 Nihi fuu nɛ a maa ya Kaimi ɔ sisi ɔ be abolo ɔ eko yee nɛ a be wai ɔ hu eko nue. Nihi nɛ a kɛ Kristo ma ya ye matsɛ ngɛ hiɔwe ɔ pɛ ji nihi nɛ a maa ye abolo ɔ eko nɛ a maa nu wai ɔ hu eko. (Kane Luka 22:28-30; 2 Tim. 4:18) Nihi tsuo nɛ piɛ ɔ, maa ya Kaimi ɔ sisi akɛnɛ a ngɛ bumi kɛ ha ní peemi ɔ heje. Se kɛ̃ ɔ, e he hia wawɛɛ kaa wa maa ya Nyɔmtsɛ ɔ Gbɔkuɛ Niye Ní ɔ yemi sisi. Ke wa pee jã a, lɔɔ tsɔɔ kaa wa bua jɔ Yesu afɔle sami ɔ he. Ke wa ya Kaimi ɔ sisi ɔ, lɔɔ ma ha nɛ wa ma susu jɔɔmihi nɛ wa ma nyɛ ma ná kɛ gu Yesu kpɔmi afɔle sami ɔ nɔ ɔ he. Wa ngɛ hɛ kɛ nɔ fɔmi kaa wa maa piɛɛ “nimli asafo” nɛ a ma ná yi baami ngɛ ‘amanehlu ngua a’ mi ɔ he. Nimli asafo nɛ ɔ ji nihi nɛ a jaa Mawu, nɛ “a fɔ a tade ɔmɛ a he, nɛ a ha nɛ a hiɛ futaa ngɛ To Bi ɔ muɔ ɔ mi” ɔ nɛ.—Kpoj. 7:9, 14-17.\n19. Mɛni o ma nyɛ maa pee kɛ dla o he kɛ ha Nyɔmtsɛ ɔ Gbɔkuɛ Niye Ní ɔ konɛ o ná he se?\n19 Mɛni blɔ nɔ Yehowa Odasefoli nɛ a ngɛ je kɛ wɛ ɔ dlaa a he kɛ ha Kaimi ɔ ngɛ? Ke e piɛ otsi bɔɔ ko loko wa maa ye Kaimi ɔ, wa fɔɔ nihi fuu nine konɛ a ba eko. Jehanɛ se hu ɔ, ke e piɛ ligbi bɔɔ ko loko wa maa ye Kaimi ɔ, wa ti nihi fuu kaneɔ Baiblo ngmamihi nɛ tsɔɔ níhi nɛ Yesu pee, kɛ níhi nɛ ya nɔ benɛ a ye Nyɔmtsɛ ɔ Gbɔkuɛ Niye Ní ɔ ngɛ jeha 33 M.B. ɔ mi ɔ. Wa sɛɛ hlami nɛ wa toɔ wa níhi a he blɔ nya konɛ wa nyɛ nɛ waa ya Kaimi ɔ. Wa yaa lejɛ ɔ mla loko a laa nɛ a sɔleɔ kɛ jeɔ ní peemi ɔ sisi. Wa peeɔ jã konɛ wa nyɛ nɛ wa nya nibwɔhi nɛ maa ba a, a he. Jehanɛ se wa yaa lejɛ ɔ mla konɛ wa ná blɔ nya tomi ɔ tsuo he se. Waa kɛ nibwɔ ɔmɛ tsuo wa náa Baiblo ɔ nɛ wa kaneɔ kɛ nyɛɛɔ munyu tulɔ ɔ se ɔ he se wawɛɛ. Nɔ́ nɛ he hia wawɛɛ ji kaa Kaimi ɔ nɛ wa yaa a, tsɔɔ kaa wa je wa tsui mi nɛ wa bua jɔ Yesu afɔle sami ɔ he wawɛɛ. Jã hu tsɔɔ kaa wa ngɛ fami nɛ e kɛ ha wɔ nɛ nyɛɛ se nɛ ɔ tue bue: “Nyɛɛ pee enɛ ɔ nɛ nyɛ kɛ kai mi.”—1 Kor. 11:24.\n^ kk. 9 Ní lelɔ ko nɛ je Germany nɛ a tsɛɛ lɛ ke Heinrich Meyer a de ke: ‘E be nyɛe maa ba kaa bɔfo ɔmɛ maa ye Yesu helo nɛ a nu e muɔ nitsɛnitsɛ be mi nɛ Yesu gbo we lolo. Yesu ngɔ munyuhi nɛ a sisi numi yi kɛ tsɔɔ nɔ́ nɛ abolo ɔ kɛ wai daa si kɛ ha. Yesu sume kaa e bɔfo ɔmɛ nɛ a nu sisi kaa e helo kɛ e muɔ nitsɛnitsɛ e kɛ ngɛ mɛ hae.’\nJEHA 2014 KAIMI Ɔ\nDaa nyɔhiɔ ɔ, nyɔhiɔ ɔ bɔleɔ zugba a si kake. E suu be nɛ nyɔhiɔ ɔ ya jeɔ pu ɔ kɛ zugba a a kpɛti. Ke nyɔhiɔ ɔ ya je pu ɔ kɛ zugba a a kpɛti ɔ, wa deɔ ke “nyɔhiɔ je.” Ke nyɔhiɔ ɔ je ɔ, ngmlɛfia 18 kɛ ya si 30 se loko nihi nyɛɔ naa lɛ ngɛ zugba a nɔ.\nNgɛ jeha 2014 ɔ mi ɔ, nyɔhiɔ ɔ maa je ngɛ March 30, ngɛ gbɔkuɛ 8:45 ngɛ Yerusalem. Ngɛ ngmlɛfia 21 se ngɛ March 31 ɔ nɔ ɔ, pu ɔ maa nɔ si. Se Nisan 1 be sisi jee ngɛ jamɛ a ligbi ɔ nɔ. Mɛni heje? Ejakaa e ngɛ heii kaa nihi be nyɔhiɔ ehe ɔ nae ngɛ jamɛ a be ɔ mi. Mohu ɔ, kekleekle pu nɛ maa nɔ si loko a maa na nyɔhiɔ ehe ɔ ngɛ Yerusalem ɔ maa ba ngɛ April 1. Enɛ ɔ he ɔ, ke wa kane be ɔ kaa bɔnɛ Yudabi ɔmɛ peeɔ ɔ, wa ma nyɛ ma de kaa Nisan 1 maa je sisi ngɛ April 1.\nEnɛ ɔ he ɔ, a ha Yehowa Odasefoli nɛ a ngɛ je kɛ wɛ ɔ lemi kaa Nisan 14 ɔ maa je sisi benɛ pu nɔ si, ngɛ Hɔɛgbi, April 14, 2014 ɔ nɔ. Nyɔhiɔ ɔ nya maa kpe (nyɔhiɔ ɔ maa da) ngɛ jamɛ a be ɔ mi. Ke o suɔ kaa o maa le babauu kɛ kɔ Nisan 14 ɔ he ɔ, moo hyɛ Blɛfo gbi Hwɔɔmi Mɔ ɔ nɛ je kpo ngɛ June 15, 1977, bafa 383-384 ɔ.


We Mi Lohwehi Fiɛmi lohwe nɛ ɔ he ngɛ buajɔ
Lohwe nɛ ɔ tsuɔ ni gbagblaa.
Mɛ ni ji e bi?
Maa dɔku ji nɛ ɔ nɛ.
E kle nitsɛ.
Maa ngɛ agbosu hulɔ.
Agbosu ɔ koli ɔmɛ kɔɔkɔɔ.
Yayo toku ji nɛ ɔ nɛ.
E ng1 kp1ni kusuu.